17ο Πανελλήνιο Συνέδριο Ένωσης Ελλήνων Φυσικών

Η διδασκαλία της Φυσικής στη Δευτεροβάθμια Εκπαίδευση, όπως ορίζεται στα Αναλυτικά Προγράμματα Σπουδών στοχεύει στην προσέγγιση επιστημονικών εννοιών και νόμων ποιοτικά, ποσοτικά και πειραματικά. Η διαδικασία μάθησης για τις Φυσικές Επιστήμες ολοκληρώνεται με την επίτευξη και άλλων διδακτικών στόχων, όπως η άσκηση της παρατήρησης και πρόβλεψης φυσικών φαινομένων, η ανάπτυξη κριτικής σκέψης και η καλλιέργεια δεξιοτήτων με ομαδοσυνεργατική δημιουργική εργασία που ενδυναμώνει τις σχέσεις των μελών της ομάδας. Τα εφόδια αυτά καθιστούν τους μαθητές συνειδητοποιημένα μέλη της κοινωνίας και επιστημονικά εγγράμματους πολίτες.

Στα Αναλυτικά προγράμματα Σπουδών συμπεριλαμβάνεται ένας επί πλέον στόχος της διδασκαλίας της Φυσικής και αυτός είναι η εκτίμηση της συμβολής μεγάλων επιστημόνων και εφευρετών στην πρόοδο της επιστήμης και στην ανάπτυξη της τεχνολογίας. Αυτός ο στόχος συνήθως δεν καλύπτεται, λόγω των εκτεταμένων προγραμμάτων σπουδών σε σχέση με τις ώρες διδασκαλίας.

 Η ανάδειξη του έργου επιστημόνων τον 19ο αιώνα της επιστημονικής επανάστασης καθώς και η ανάδειξη της συμβολής τους στην πρόοδο της ανθρωπότητας, μέσα από δρόμους που άνοιξαν, ενισχύει την πεποίθηση πως η Ιστορία της Φυσικής αλλά και η Φιλοσοφία των Επιστημών γενικότερα, μπορούν να αποτελούν ένα βασικό άξονα, γύρω από τον οποίο θα μπορεί να περιστρέφεται η διδασκαλία των φυσικών επιστημών και βεβαίως και της Φυσικής. Βασικό κορμό σε μια διδασκαλία που θα στηρίζεται στη ιστορία και την φιλοσοφία θα αποτελεί ο τρόπος συγκρότησης της συγκεκριμένης επιστήμης και η περαιτέρω εξέλιξή της.
Ο συσχετισμός της Ιστορίας με την διδακτική των Φυσικών Επιστημών ως ιδέα ξεκίνησε προς τα τέλη του 19ου αιώνα. Τότε, ο αυστριακός φυσικός και φιλόσοφος Ernst Mach (1838-1916), θεωρώντας ιδιαίτερα σημαντική την συμβολή της Ιστορίας στη διαδικασία της μάθησης, εστίασε την προσοχή του στη σχέση της Ιστορίας της Φυσικής με τη διδασκαλία της Φυσικής και υποστήριξε πως “για να κατανοήσουμε μια έννοια στη φυσική είναι απαραίτητο να κατανοήσουμε την φυσική της εξέλιξη”.

Με δεδομένο ότι η διδακτική αξιοποίηση της Ιστορίας των Επιστημών στην διδασκαλία των Φυσικών Επιστημών αποκτά τελευταία όλο και περισσότερο ενδιαφέρον, η επιστημονική επιτροπή καλεί τους συναδέλφους να υποβάλλουν εργασίες.

Θα εκδοθούν τα πρακτικά του Συνεδρίου και ειδικός τόμος με αξιόλογες προτάσεις διδασκαλίας, εκπαιδευτικά σενάρια και καλές πρακτικές.

Για περισσότερες πληροφορίες, οδηγίες συγγραφής και υποβολής των εργασιών και online εγγραφή, επισκεφτείτε τον ιστότοπο του Συνεδρίου [www.eef17.gr](http://www.eef17.gr)

Για την επιστημονική επιτροπή

Αριάννα Πιπιλιαγκοπούλου